Verdagte vas wat Amy'Leigh glo gryp | Netwerk24
Deur Jana Marx 23 September 2019 18:07
Die stoorkamer in die waterdruktoring waar klein Amy'Leigh de Jager vir sowat 18 ure aangehou is. Foto: Felix Dlangamandla
Netwerk24 kon betroubaar bevestig 'n 24-jarige man is in 'n nedersetting naby Vanderbijlpark in hegtenis geneem.
Amy'Leigh is op die oggend van 2 September voor die Laerskool Kollegepark in Vanderbijlpark ontvoer. Sy is uit haar ma se hand gegryp en in 'n wit Toyota Fortuner ingetrek.
Haar ontvoerders het haar toe na bewering 18 uur lank op die kleinhoewe van Pieter van Zyl (50), een van die beskuldigdes, aangehou. Hulle het 'n losprys van R2 miljoen geëis, maar dit is nooit betaal nie.
Die meisie is 02:00 die Dinsdagoggend in 'n gevaarlike straat in Vanderbijlpark afgelaai, waar sy deur weldoeners gevind en aan haar ouers terugbesorg is.
Die vierde verdagte het volgens getuienis voor die hof op Van Zyl se kleinhoewe gewoon. Hy was glo ook saam met Van Zyl in die Fortuner en het volgens getuienis die grypwerk gedoen.
Netwerk24 het 'n week ná die ontvoering met die vrou van die verdagte gepraat wat beweer het sy het die sesjarige in die tyd wat sy weg was, op Van Zyl se kleinhoewe gesien. Die meisie is glo in 'n vuil stoorkamer in 'n waterdruktoring aangehou.
Tharina Human (27), 'n graad RR-onderwyseres by die Laerskool Kollegepark, en 'n familielid van Van Zyl, Laetitia Nel (40), het reeds in die hof op aanklagte van ontvoering en afpersing verskyn. Hulle het ook aansoek om borgtog gedoen. Uitspraak word voorbehou.
Die kamer waar Amy'Leigh de Jager na bewering aangehou is. Dis binne die waterdruktoring op Pieter van Zyl se kleinhoewe. Foto: Felix Dlangamandla